**Kivonat az MNV Zrt. Tulajdonosi Ellenőrzési Szabályzatából**

**EGYÜTTMŰKÖDÉS AZ MNV ZRT. ELLENŐRZÉSI IGAZGATÓSÁGA ÉS AZ MNV ZRT. KÖZVETLEN KEZELÉSŰ, TÖBBSÉGI ÁLLAMI TULAJDONBAN ÁLLÓ GAZDASÁGI TÁRSASÁGOK BELSŐ ELLENŐRZÉSI EGYSÉGEI / BELSŐ ELLENŐREI KÖZÖTT**

**Vizsgálatok összehangolt – esetenként, szükség szerint közös – végzésének kezdeményezése, és elvégzése**

1. Az MNV Zrt. Ellenőrzési Igazgatósága, mint az MNV Zrt. szervezetében a jogszabály által előírt tulajdonosi ellenőrzési tevékenység végzéséért felelős szervezeti egység, az MNV Zrt. tulajdonosi joggyakorlása alá tartozó, közvetlen kezelésű, többségi állami tulajdonban álló gazdasági társaságok egyes tevékenységeinek ellenőrzési igénye esetén mérlegeli, hogy önállóan, vagy az érintett társaságok belső ellenőrzési egységeinek/belső ellenőreinek a bevonásával végzi, az adott társaság vezetésének a tájékoztatása mellett. A belső ellenőrök bevonásának módja lehet:
2. a belső ellenőrök közvetlen adatszolgáltatása, dokumentumok bekérése, a gazdasági társaságnál az adatszolgáltatás koordinálása és az adatok, dokumentumok Ellenőrzési Igazgatóság részére történő továbbítása.
3. részjelentés, ellenőrzési jelentés készítése az Ellenőrzési Igazgatóság által megadott szempontrendszer alapján, figyelemmel a jelen Tulajdonosi Ellenőrzési Szabályzat előírásaira a 6. melléklet szerinti etikai szabályok betartásával.

**Munkatervek egyeztetése**

1. Az MNV Zrt. Ellenőrzési Igazgatósága törekszik az MNV Zrt. tulajdonosi joggyakorlása alá tartozó közvetlen kezelésű, többségi állami tulajdonban álló gazdasági társaságok belső ellenőrzési munkaterveinek és az MNV Zrt. tulajdonosi ellenőrzési tervének az összehangolására. Ennek érdekében:
2. a gazdasági társaság az MNV Zrt. részére megküldi az éves ellenőrzési tervét,
3. az MNV Zrt. Ellenőrzési Igazgatóság kezdeményezheti, hogy az adott gazdasági társaság saját belső ellenőrzési tervének véglegesítése előtt egyeztessen az Ellenőrzési Igazgatósággal,
4. a gazdasági társaság megküldi az Ellenőrzési Igazgatóság kérése esetén vizsgálati jelentéseit,
5. a gazdasági társaság minden év március 31-ig megküldi előző évi éves ellenőrzési tevékenységéről készített, jelen Szabályzat 5. sz. melléklete figyelembe vételével elkészített éves ellenőrzési beszámolóját az Ellenőrzési Igazgatóság részére.

**AZ ALAPÍTÓI HATÁROZATOK VÉGREHAJTÁSÁNAK RENDSZERSZERŰ TULAJDONOSI ELLENŐRZÉSE**

**Az Alapítói Határozatok végrehajtása ellenőrzésének kötelezettsége**

1. Az MNV Zrt. a tulajdonosi ellenőrzési rendszere keretében ellenőrzi azoknak az Alapítói Határozatoknak a végrehajtását, amelyeket azoknak a 100%-ban állami tulajdonú gazdasági társaságoknak adott ki, amelyek felett a tulajdonosi jogokat gyakorolja.

**Beszámolási kötelezettség az Alapítói Határozatok végrehajtásáról**

1. A gazdasági társaság vezető tisztségviselője (ügyvezetője, vezérigazgatója, ahol Igazgatóság működik, az Igazgatóság, vagy felhatalmazása alapján a vezérigazgató) az adott Alapítói Határozat végrehajtása érdekében tett intézkedéseiről és a végrehajtásról beszámol az adott gazdasági társaság Felügyelő Bizottsága részére:
   1. a Felügyelő Bizottság által kért eseti beszámolás esetén a Felügyelő Bizottság által megjelölt határidőre, illetve,
   2. a mindenkori tárgyfélév első napján folyamatban volt, és a tárgyfélév folyamán keletkezett Alapítói Határozatok végrehajtásáról félévente rendszeresen.

A rendszeres, félévente történő beszámolás során a tárgyévet megelőző év második félévről szóló beszámolót legkésőbb a számviteli törvény szerinti éves beszámolóval együtt kell elkészíteni és megküldeni a Felügyelő Bizottság részére, a tárgyév első félévéről szóló beszámolót július 31-ig

A beszámoló tartalmazza az előző beszámoláskor folyamatban lévő, illetve a beszámolási időszakban keletkezett Alapítói Határozatok teljesítése érdekében megtett intézkedéseket, valamint a beszámoló készítőjének minősítését, hogy az adott Alapítói Határozatot végrehajtottnak tekinti, vagy nem. A nem végrehajtott Alapítói Határozathoz minden esetben indoklást kell fűzni, megjelölve, hogy a még függőben lévő Alapítói Határozat végrehajtása mikor várható, illetve milyen további intézkedések, események bekövetkeztének a függvénye, valamint, hogy a végrehajtást mi akadályozza, vagy akadályozta meg. A féléves rendszerességgel készített beszámolónak tartalmaznia kell a soron kívüli beszámolással érintett Alapítói Határozatról szóló tájékoztatást is, utalva korábbi „időszakközi” beszámolás tényére. (A beszámoló formájára vonatkozó minta a jelen szabályzat 2. sz. melléklete.) A végrehajtásról szóló jelentésnek minden esetben tartalmaznia kell azokra a dokumentumokra való hivatkozást (dokumentum megnevezése [pl. cégbírósági bejegyzés elektronikus nyomtatványa, levél, tértivevény], dátuma, aláírója, stb.), amelyek az Alapítói Határozat szerinti kötelezettségek megvalósulását támasztják alá. A beszámoló tartalmazza a tárgyfélév első napján még folyamatban lévő, a tárgyfélévben kiadott, és a tárgyfélévben lezárt (teljesített) Alapítói Határozatok összesítését, amelynek formája a jelen szabályzat 3. sz. melléklete.

**A Felügyelő Bizottság eljárása**

1. A Felügyelő Bizottság a társaság vezető tisztségviselője által készített beszámoló alapján – szükség esetén, illetve amennyiben erre lehetőség van, a gazdasági társaság belső ellenőrzésének a bevonásával – ellenőrzi az Alapító Határozatnak a gazdasági társaság ügyvezetése általi végrehajtását és az azokban előírt határidők betartását. A Felügyelő Bizottság az ellenőrzéséről jelentést készít.

Az MNV Zrt. Igazgatósága a jelen szabályzat szerint felkéri a gazdasági társaságok Felügyelő Bizottságait, hogy az Alapítói Határozatok végrehajtásának ellenőrzéséről szóló jelentést az MNV Zrt. Ellenőrzési Igazgatósága részére küldje meg félévente rendszeresen. A mindenkori tárgyévet megelőző év második félévről szóló jelentést a számviteli törvény szerinti éves beszámolóról szóló Felügyelő Bizottsági ülésen hozott állásfoglalással együtt, a tárgyév első félévéről szóló jelentést a tárgyév augusztus 31-ig kell megküldeni az MNV Zrt. Ellenőrzési Igazgatósága részére.

**Az MNV Zrt. Ellenőrzési Igazgatóságának eljárása**

1. Az MNV Zrt. Ellenőrzési Igazgatósága a gazdasági társaságok Felügyelő Bizottságai által az Alapítói Határozatok gazdasági társaságoknál történő végrehajtásának állapotáról készített jelentések alapján félévente összesítő jelentést készít az MNV Zrt. Igazgatóság részére, az előző év második félévéről a tárgyév június 30-ig, illetve az tárgyév második félévéről a tárgyév szeptember 30-ig.

Az MNV Zrt. Ellenőrzési Igazgatósága az egyes Alapítói Határozatok végrehajtását, a végrehajtás, és az érintett gazdasági társaság Felügyelő Bizottsága általi nyomon követetése megvalósulását, a végrehajtás ellenőrzéséről szóló Felügyelő Bizottsági jelentés megalapozottságát az ellenőrzései során az ellenőrzéssel érintett gazdasági társaságra vonatkozóan, illetve szúrópróbaszerűen ellenőrzi. Az Alapítói Határozatok gazdasági társaságoknál történő végrehajtása ellenőrzésének tapasztalatairól az MNV Zrt. Ellenőrzési Igazgatósága az ellenőrzéseiről készített jelentések, illetve a féléves beszámolója keretében tájékoztatja a Vezérigazgatóját.